Blue Label weer in die swart ná Cell C-afskrywings | Netwerk24
Deur Hanlie Stadler 23 Januarie 2020 15:02
Blue Label Telecoms, die maatskappy wat 45% van die sukkelende selfoonmaatskappy Cell C besit, verwag ’n skerp styging in sy wins, maar dis bloot omdat sy belegging in Cell C afgeskryf moes word.
Die embleem van Blue Label Telecoms, wat ’n belang van 45% in Cell C besit.
Die groep het die mark ingelig dat sy basiese, wesens- en kernwesensverdienste vir die ses maande tot einde November met meer as 20% gaan styg teenoor dieselfde halfjaar van 2018.
Hy gaan nou ’n (positiewe) verdienste van onderskeidelik minstens 2,52c, 3c en 2,28c per aandeel aanmeld, teenoor die verliese van 2018. In 2018 was sy basiese verlies 12,59c per aandeel, die wesensverlies 15,02c en die kernwesensverlies 11,39c.
Die wins kom nadat Blue Label verlede jaar sy hele belegging in Cell C afgeskryf het. Blue Label het in Augustus 2017 sy belang van 45% in Cell C teen R5,5 miljard bekom.
Vir die ses maande tot 2018 is billikewaardeverliese van altesame R493 miljoen weergegee, asook ekwiteits-verantwoorde verliese in Cell C van R133 miljoen.
Dié verliese is nie weer in die 2019-halfjaar herhaal nie aangesien die blootstelling aan Cell C teen 31 Mei 2019 ten volle verreken is. Dit verklaar dus die verlies wat ’n wins geword het.
Blue Label sal die mark, soos die JSE vereis, inlig wanneer hy meer akkurate syfers kan weergee.
Meer oor: Cell C | Blue Label Telecoms | Selfoonmaatskappye | Maatskappye